DA Den Europæiske Unions Tidende CE 84/936

(2004/C 84 E/1034)

SKRIFTLIG FORESPØRGSEL E-1057/04

af María Sornosa Martínez (PSE) til Kommissionen

(5. april 2004)

Om: Forhindringer for Fællesskabets tekstilsektor som følge af visse former for handelspraksis fra Kinas side

Det spanske tekstilråd (Consejo Intertextil Español) har formelt anmodet WTO om at udsætte aftalen om beklædningstekstiler i tre år, således at den ikke træder i kraft før 2007. Aftalen vil medføre en afskaffelse af kvoter og en fuldstændig liberalisering af tekstilsektoren. Årsagen til denne anmodning skyldes visse deltagende landes, i dette tilfælde Kinas, urimelige handelspraksis.

Flere lande, heriblandt USA, Tyrkiet og Mexico, har sammen med Spanien underskrevet Istanbulerklæringen, hvor de har udtrykt deres »frygt for, at verdensmarkedet for tekstil- og beklædningssektoren vil blive domineret af Kina«, såfremt Kina fortsætter med at anvende de illegale metoder over for det internationale samfund.

Er Kommissionen i besiddelse af yderligere oplysninger om dette?

Hvilke tiltag påtænker Kommissionen at iværksætte for at beskytte den europæiske tekstilsektor imod de urimelige handelspraksis, som Kina anvender?

Svar afgivet på Kommissionens vegne af Pascal Lamy

(30. april 2004)

Kommissionen er bekendt med indholdet af den såkaldte »Istanbul-erklæring«, hvori amerikanske, mexicanske og tyrkiske erhvervssammenslutninger anmoder om, at gyldigheden af aftalen om tekstilvarer og beklædningsgenstande (ATC) forlænges med yderligere to år efter aftalens udløb i slutningen af 2004. Den 4. maj 2003 blev der indgivet et brev herom til Verdenshandelsorganisationens generaldirektør. Det er ligeledes almindelig kendt, at Italiens og Spaniens industri støtter forslaget. Det ser også ud til, at visse udviklingslande, navnlig lande syd for Sahara, er tilhængere af, at aftalen forlænges.

Kommissionen vil gerne understrege, at aftalen om tekstilvarer og beklædningsgenstande er et meget betydningsfuldt resultat af Uruguay-rundens forhandlinger til fordel for udviklingslande, og at den ikke har til hensigt at se bort fra et resultat, der så møjsommeligt er forhandlet på plads. EU, USA, Canada og Japan har faktisk allerede meddelt WTO's kontrolorgan for tekstilvarer, at restriktioner på importen af tekstilvarer og beklædningsgenstande vil blive afskaffet planmæssigt ved udgangen af 2 004 i overensstemmelse med aftalen om tekstilvarer og beklædningsgenstande. Enhver ændring af aftalen, især af dens varighed eller forlængelse af dens gyldighed, skal godkendes af medlemmerne af WTO. Der er så vidt Kommissionen ved ingen WTO-medlemmer, der indtil videre har fremsat forslag om at ændre aftalen.

Med hensyn til det ærede medlems bemærkninger om unfair konkurrence kan der indføres antidumping-, antisubsidie- eller beskyttelsesforanstaltninger som følge af en klage fra EF-erhvervsgrenen, såfremt betingelserne herfor er opfyldt.

Derudover gælder der specifikke bestemmelser for Kina, ifølge hvilke der kan træffes beskyttelsesforanstaltninger mod importen fra landet, når aftalen om tekstiler og beklædningsgenstande er udløbet. Disse specifikke foranstaltninger er tilladt i henhold til protokollen for Kinas tiltrædelse af WTO.